ไฟเขียวต่างชาติออกบาทบอนด์
คลังอนุมัติต่างชาติ 4 ราย ออกหุ้นกู้สกุลเงินบาท 4.9 หมื่นล้านบาท
13 ม.ค. 2559

คลังอนุมัติต่างชาติ 4 ราย ออกหุ้นกู้สกุลเงินบาท 4.9 หมื่นล้านบาท
นายอภิศักดิ์ ตันติวรวงศ์ รมว.คลัง ได้อนุญาตให้นิติบุคคลต่างประเทศ 4 ราย ออกพันธบัตรหรือหุ้นกู้สกุลเงินบาท (บาทบอนด์) ในประเทศไทย ช่วงวันที่ 1 ม.ค.-30 ก.ย. 2559 วงเงินรวม 4.9 หมื่นล้านบาท ประกอบด้วย ธนาคารเซ็นทรัล อเมริกัน แบงก์ ฟอร์ อีโคโนมิก อินทีเกรชั่น (ซีเอบีอีไอ) วงเงิน 6,000 ล้านบาท ธนาคารออสเตรเลีย แอนด์ นิวซีแลนด์ แบงก์กิ้ง กรุ๊ป (เอเอ็นซี) วงเงิน 8,000 ล้านบาท ธนาคารเนชั่นแนล แบงก์ ออฟ อาบูดาบี (เอ็นบีเอดี) วงเงิน 1 หมื่นล้านบาท และธนาคารมาเลเซียน แบงก์กิ้ง เบอร์ฮัด (เมย์แบงก์) วงเงิน 2.5 หมื่นล้านบาท
ทั้งนี้ กระทรวงการคลังได้กำหนดเงื่อนไขสำคัญเพิ่มเติม เพื่อให้การอนุญาตให้นิติบุคคล ต่างประเทศออกพันธบัตรหรือหุ้นกู้สกุลเงินบาทในประเทศไทยเป็นประโยชน์สูงสุดต่อประเทศ จึงให้ผู้ขออนุญาตใช้การออกพันธบัตรหรือหุ้นกู้เป็นเงินบาทในประเทศไทย โดยการพิจารณาอนุญาตให้นิติบุคคลต่างประเทศสามารถออกพันธบัตรหรือหุ้นกู้สกุลเงินบาทในประเทศไทยในแต่ละครั้ง กระทรวงการคลังได้พิจารณาถึงผลกระทบต่อการออกหุ้นกู้ของภาคเอกชนไทย โอกาสที่นักลงทุนในประเทศสามารถลงทุนในตราสารหนี้ที่มีคุณภาพและได้รับผลตอบแทนที่เหมาะสม และโอกาสในการพัฒนาตลาดตราสารหนี้ไทย
สำหรับที่ผ่านมา คลังได้ออกประกาศเรื่องการอนุญาตให้ออกพันธบัตรหรือหุ้นกู้สกุลเงินบาทในประเทศไทยเมื่อวันที่ 11 เม.ย. 2549 และที่แก้ไขเพิ่มเติมรวมทั้งสิ้น 4 ฉบับ เพื่ออนุญาตให้สถาบันการเงินระหว่างประเทศ หน่วยงานหรือองค์การของรัฐบาลต่างประเทศ  นิติบุคคลต่างประเทศ เป็นต้น สามารถดำเนินการได้ตามนโยบาย
อย่างไรก็ตาม กระทรวงการคลังขอสงวนสิทธิในการระงับการออกพันธบัตรหรือหุ้นกู้สกุลเงินบาทในประเทศไทยในกรณีที่สถานภาพ สถานะการเงิน หรือการอื่นใดที่เกี่ยวข้องของผู้ได้รับอนุญาตมีการเปลี่ยนแปลงที่ส่งผลกระทบต่อฐานะการเงินอย่างมีนัยสำคัญ ส่วนผู้มีความประสงค์จะขออนุญาตในรอบถัดไป สามารถยื่นหนังสือแสดงความจำนงได้ปีละ 3 ครั้ง ในเดือน มี.ค. ก.ค. และ พ.ย.ของทุกปี